2.  ลักษณะการประกอบธุรกิจ

  2.1 ความเป็นมา

บริษัท เอเชียน มารีน เซอร์วิสส์ จำกัด (มหาชน) หรือใช้ชื่อย่อว่า ASIMAR
เป็นอู่เรือชั้นนำเพียงแห่งเดียวของประเทศไทย ที่จดทะเบียนอยู่ในตลาดหลักทรัพย์แห่งประเทศไทย
ธุรกิจหลักคือซ่อมและต่อเรือ และงานก่อสร้างวิศวกรรมต่างๆ โดยมีผู้ถือหุ้นรายใหญ่ คือ
กลุ่มตัณฑ์ไพบูลย์ (กลุ่ม “ซีทราน”) กลุ่มผาณิตวงศ์
และกลุ่มนักลงทุนในตลาดหลักทรัพย์แห่งประเทศไทย

-   ในปี 2524 ASIMAR ก่อตั้งเริ่มแรก วันที่ 12 พฤษภาคม 2524 ด้วยทุนจดทะเบียน 200,000
    บาท โดยให้บริการทางด้านการตรวจเรือต่างๆ ให้กับลูกค้าในรูปแบบของ Marine Survey
    Company

-   ในปี 2526 เนื่องจากการเติบโตของกองเรือพาณิชย์
    ทำให้มีความต้องการอู่เรือที่มีคุณภาพได้มาตรฐานเพื่อรองรับความต้องการดังกล่าว
    บริษัทเห็นว่าเป็นโอกาสที่จะขยายธุรกิจ จึงได้เปลี่ยนวัตถุประสงค์แรกเริ่มโดย
    เข้ามาดำเนินธุรกิจซ่อมเรือ พร้อมทั้งจดทะเบียนเพิ่มทุนเป็น 20 ล้านบาท และ ซื้ออู่ลอย 1
    จากประเทศญี่ปุ่น เพื่อให้สามารถรับลูกค้าได้เพิ่มขึ้น

-   ในปี 2538 บริษัทฯ ได้มีการจดทะเบียนเพิ่มทุนเป็น 120 ล้านบาท และ 170 ล้านบาท
    ตามลำดับ เพื่อขยายกำลังการผลิต พร้อมทั้งได้จดทะเบียนแปรสภาพเป็นบริษัทมหาชนจำกัด
    และจดทะเบียนเปลี่ยนชื่อจาก บริษัท อาเชียน มารีน เซอร์วิสส์ จำกัด เป็น บริษัท เอเชียน
    มารีน เซอร์วิสส์ จำกัด ( มหาชน )

-   ในปี 2539 บริษัทได้รับงานโครงการต่อเรือตรวจการณ์ปืน จำนวน 3 ลำ จากกองทัพเรือ
    มูลค่างาน 808 ล้านบาท

-   ในปี 2541 จดทะเบียนเลิกสาขาที่ ซอยสุขสวัสดิ์ 49 และ ย้ายอู่ลอย 1 มาอยู่รวมกับ อู่ลอย
    2 ที่ปากคลองสรรพสามิต ซึ่งมีทำเลที่ตั้งที่เหมาะสมกว่า และ
    สามารถควบคุมดูแลการทำงานให้มีประสิทธิภาพมากยิ่งขึ้น

-   ในปี 2543 สืบเนื่องจากการปรับปรุงคุณภาพการทำงานให้เป็นที่ยอมรับของลูกค้า
    ประกอบกับความมุ่งมั่นของผู้บริหารที่จะพัฒนาบริษัทฯให้เป็นอู่เรือชั้นนำในภูมิภาค
    จึงได้ปรับปรุงมาตรฐานการทำงาน และได้รับการรับรองคุณภาพมาตรฐาน ISO 9002 และ
    ISO 9001 version 2000 จาก Lloyd’s Register Quality Assurance

-   ในปี 2545 ได้รับงานโครงการต่อเรือจำนวน 2 ลำ ได้แก่
    เรือโดยสารกึ่งดำน้ำพัทยาปะการัง และ เรือโดยสารคาตามาราน มูลค่างานรวมประมาณ 50
    ล้านบาท พร้อมกับได้รับงานโครงการซ่อมคืนสภาพเรือตรวจการณ์ขนาดใหญ่ 3 ลำ
    ของสำนักงานตำรวจแห่งชาติ มูลค่างาน 256 ล้านบาท ในปีเดียวกันนี้
    บริษัทได้จดทะเบียนเพิ่มทุน 119 ล้านบาท
    พร้อมทั้งออกใบสำคัญแสดงสิทธิที่จะซื้อหุ้นสามัญของบริษัท อายุไม่เกิน 3 ปี จำนวน 119
    ล้านหน่วย เพื่อจัดสรรให้กับผู้ถือหุ้นเดิม

-   ในปี 2546 ได้รับการว่าจ้างจาก ITO Joint venture
    เพื่อดำเนินงานก่อสร้างงานโครงสร้างเหล็ก บางส่วนภายในสนามบินสุวรรณภูมิ
    มูลค่างานประมาณ 93 ล้านบาท

-   ในปี 2547 เนื่องจากบริษัทฯมีความจำเป็นต้องว่าจ้างผู้รับเหมาจำนวนมากในบางช่วงเวลา
    และในลักษณะงานเฉพาะบางอย่าง บริษัทฯจึงได้ก่อตั้ง บริษัท อาชิมา มารีน จำกัด
    เพื่อรองรับความต้องการดังกล่าว
    และยังเป็นการสนันสนุนฝีมือแรงงานด้านอุตสาหกรรมอู่เรือได้อีกทางหนึ่ง

  2.2 ภาพรวมการประกอบธุรกิจของบริษัทและบริษัทย่อย

  บริษัท เอเชียน มารีน เซอร์วิสส์ จำกัด (มหาชน)

บริษัท เอเชียน มารีน เซอร์วิสส์ จำกัด (มหาชน) ดำเนินธุรกิจซ่อมและต่อเรือ
โดยได้รับการรับรองคุณภาพ มาตรฐาน ISO 9002 และ ISO 9001 Version 2000
ครอบคลุมทั้งด้านการต่อเรือใหม่และการซ่อมเรือ ในปี 2545 และปี 2546 ตามลำดับ
ปัจจุบันบริษัทมีอู่ลอยทั้งหมด 2 อู่ ซึ่งรองรับเรือขนาดไม่เกิน 20,000 เดทเวทตัน และ 2,600
เดทเวทตัน ตามลำดับ โดยมุ่งเน้นการซ่อมเรือขนาดกลางขึ้นไป
หรือลูกค้าที่ต้องการคุณภาพสูงและส่งมอบตรงเวลา
บริษัทมีกำลังการผลิตโดยประมาณของงานซ่อมเรือ 75 ลำ/ปี และงานต่อเรือขนาด 500-1,000
เดทเวทตัน 3-4 ลำ/ปี นอกจากนี้บริษัทยังสามารถก่อสร้างงานทางวิศวกรรมอื่นๆ เช่น
โครงสร้างเหล็กภายในทางเดินผู้โดยสารสนามบินสุวรรณภูมิ การสร้างแท่นขุดเจาะน้ำมัน
การทำสะพานเหล็ก เป็นต้น

บริษัท เจนเนอรัล คลังสินค้า จำกัด

บริษัท เจนเนอรัล คลังสินค้า จำกัด ดำเนินธุรกิจให้เช่าคลังสินค้าขนาด 8,000 ตารางเมตร
หรือมีความจุ 24,000 เมตริกตัน พื้นที่ประมาณ 20 ไร่ และมีท่าเทียบเรือ 2 ท่า

บริษัท อาชิมา มารีน จำกัด

บริษัท อาชิมา มารีน จำกัด ดำเนินธุรกิจเป็นผู้รับเหมางานซ่อมเรือให้ บริษัท เอเชียน มารีน
เซอร์วิสส์ จำกัด (มหาชน)

เนื่องจากปัจจุบันมีความต้องการผู้รับเหมาภายนอก และแรงงานที่มีผีมือเฉพาะทางจำนวนมาก
จึงได้จัดตั้งบริษัทเพื่อขจัดปัญหาดังกล่าว
และมุ่งมั่นที่จะจัดหาพนักงานเพื่อรองรับงานด้านการซ่อมเรือให้มีคุณภาพและเป็นไปตามมาตรฐานงานของสมาคมจัดชั้นเรือ
(Classification Society)

บริษัท อีโค มารีน จำกัด

บริษัท อีโค มารีน จำกัด ดำเนินธุรกิจให้บริการเรือกำจัดมลภาวะทางน้ำและต่อเรือ
ขจัดมลภาวะทางน้ำ

ให้บริการด้านต่างๆ เช่น การเก็บขยะมูลฝอยจากแหล่งน้ำ , กำจัดผักตบชวาและวัชพืช
,กำจัดคราบน้ำมัน ฯลฯ

โดยร่วมทุนกับ GLOBECO S.P.A จากประเทศ อิตาลี
ซึ่งเป็นบริษัทฯดำเนินธุรกิจด้านเรือกำจัดมลภาวะทางน้ำชั้นนำของโลก โดยบริษัท เอเชียน มารีน
เซอร์วิสส์ จำกัด (มหาชน) ถือหุ้นในสัดส่วนร้อยละ 80 และ GLOBECO S.P.A
ถือหุ้นในสัดส่วนร้อยละ 20 เพื่อสร้างงานด้านการต่อเรือและให้บริการเรือขจัดมลภาวะทางน้ำ
ให้แก่หน่วยงานทั้งภาครัฐและเอกชน นอกจากนี้บริษัทได้รับการสนับสนุนด้าน ลิขสิทธิ์แบบเรือ
และยังได้รับการถ่ายทอดเทคโนโลยี เพื่อพัฒนาอุตสาหกรรมต่อไป

โครงสร้างของกลุ่มบริษัท เอเชียน มารีน เซอร์วิสส์ จำกัด (มหาชน)

ณ วันที่ 31 ธันวาคม 2548

  2.3 โครงสร้างรายได้ ณ 31 ธันวาคม 2548

โครงสร้างรายได้รวมของบริษัท เอเชียน มารีน เซอร์วิสส์ จำกัด (มหาชน)
บริษัทย่อยและบริษัทร่วม มีรายละเอียดดังนี้

หน่วย : ล้านบาท

  -------------------------- -------- -------- --------- --------- -------- --------
  ผลิตภัณฑ์/บริการ               2548              2547                2546     

                             รายได้    %        รายได้     %         รายได้    %

  รายได้ซ่อมเรือ                511.10   89.92     385.90    81.20    387.80   81.03

  รายได้ต่อเรือ                 -        -         4.80      1.01     36.10    7.54

  งานก่อสร้างทางวิศวกรรม(บทม)   46.60    8.20      70.20     14.77    38.28    8.00

  รายได้อื่น *                  10.70    1.88      14.36     3.02     16.40    3.43

  รายได้รวม                   568.40   100.00    475.26    100.00   478.58   100.00
  -------------------------- -------- -------- --------- --------- -------- --------

  หมายเหตุ : * รายได้อื่น คือ รายได้ค่าเทียบเรือ ดอกเบี้ยรับ กำไรจากอัตราแลกเปลี่ยน
  รายได้ค่าเศษเหล็ก รายได้หลักของบริษัทย่อย และอื่นๆ

  ในปี 2546-2548
  บริษัทมีสัดส่วนรายได้จากการรับจ้างภายในประเทศต่อต่างประเทศอยู่ในอัตราเท่ากับ

12.21:1 , 3.04:1 และ 5.27:1 ตามลำดับ ทั้งนี้
สัดส่วนรายได้ของลูกค้าภายในประเทศต่อลูกค้าต่างประเทศที่เปลี่ยนแปลงไปเป็นผลสืบเนื่องมาจากปัจจัยภายนอกหลายประการ
เช่น ปริมาณการเดินเรือ การส่งออกสินค้าไปต่างประเทศ และทางด้านคู่แข่งขัน
โดยเฉพาะอย่างยิ่งจากประเทศจีน ซึ่งได้มีการก่อสร้างอู่ต่อเรือเพิ่มขึ้น
รวมทั้งกลยุทธ์ทางด้านการตลาดของบริษัทในแต่ละปีซึ่งมีความแตกต่างกัน